કર્ણાટક વિધાનસભાની ચૂંટણી 12મી મેના થઈ રહી છે. 12મી મેના કર્ણાટક વિધાનસભાની 224 બેઠકો માટે મતદાન થશે અને 15મી મેના દિવસે ચૂંટણીનું પરિણામ જાહેર કરવામાં આવશે. કર્ણાટકની ચૂંટણીએ આ વખતે સમગ્રદેશના રાજકીય માહોલમાં ઉશ્કેરાટ અને ગરમાવો પેદા કરી દીધો છે. ચૂંટણી પ્રચાર ચરમ સીમાએ છે. ચૂંટણીમાં ભાગ લઈ રહેલો દરેક રાજકીય પક્ષ જાતજાતના પ્રલોભનો મતદારોને આપે છે. પ્રવચનોમાં રાજકીય નેતાઓ એકમેક પર આક્ષેપબાજી કરી રહ્યા છે. વાતાવરણમાં તનાવનો રંગ છે. આ પરિસ્થિતિમાં હવે ચૂંટણીના પરિણામો અંગેના સર્વેક્ષણો જાહેર થઈ રહ્યા છે.ભાજપ કે કોંગ્રેસ કયો રાજકીય પક્ષ વિજયની વરમાળા પહેરશે એ અંગે અટકળોનું બજાર ગરમ છે ત્યારે સર્વે અનુસાર, કોંગ્રેસને 97 બેઠકો, ભાજપને 84 બેઠકો જેડી (એસ) ને 37 બેઠકો તેમજ અન્યોને 4 બેઠક મળે એવી સંભાવના છે. સર્વેમાં સિધ્ધરામૈયાે રાજ્યના વિકાસ માટે નોંધપાત્ર કામગીરી બજાવી હોવાનો મત મોટાભાગના લોકોએ વ્યક્ત કર્યો હતો.